b'\n_START_ARTICLE_\n\xc5\xa0iauli\xc5\xb3 kamerinis orkestras\n_START_PARAGRAPH_\n\xc5\xa0iauli\xc5\xb3 kamerinis orkestras \xe2\x80\x93 \xc5\xa0iauli\xc5\xb3 miesto kamerinis orkestras, \xc4\xafkurtas 1989 metais.\n_START_SECTION_\nVeikla\n_START_PARAGRAPH_\n\xc5\xa0iauli\xc5\xb3 kamerinis orkestras \xc4\xafkurtas 1989 m. i\xc5\xa1 iki tol gyvavusio Liaudies simfoninio orkestro. Jame groja artistai, dauguma mok\xc4\x99si \xc5\xa0iauli\xc5\xb3 auk\xc5\xa1tesniojoje muzikos mokykloje, o dabar dirbantys miesto ir apskrities muzikos mokyklose mokytojais ir d\xc4\x97stytojais. Auk\xc5\xa1tesniosios muzikos mokyklos direktorius ir orkestro vadovas Jonas Lamauskas sugalvojo sukurti kamerin\xc4\x99 grup\xc4\x99 i\xc5\xa1 simfoninio orkestro. \xc5\xa0i id\xc4\x97ja visiems patiko, o Jonas Lamauskas tapo pirmuoju \xc5\xa0iauli\xc5\xb3 kamerinio orkestro vadovu. Per metus orkestras vidutini\xc5\xa1kai surengia per dvide\xc5\xa1imt koncert\xc5\xb3, kuriuose gausu \xc4\xafvairi\xc5\xb3 \xc5\xbeanr\xc5\xb3 ir epoch\xc5\xb3 k\xc5\xabrini\xc5\xb3, ta\xc4\x8diau vyrauja klasika ir barokas. Did\xc5\xbeiosios dalies koncert\xc5\xb3 klausosi \xc5\xa1iaulie\xc4\x8diai ir miesto sve\xc4\x8diai, ta\xc4\x8diau orkestras vyksta \xc4\xaf gastroles kituose Lietuvos miestuose bei u\xc5\xbesienio \xc5\xa1alyse._NEWLINE_Orkestras bendradarbiauja su Lietuvos ir u\xc5\xbesienio muzikais, chorais, solistais ir dirigentais. \xc5\xa0iauli\xc5\xb3 kameriniam orkestrui dirigavo i\xc5\xa1kilios Lietuvos asmenyb\xc4\x97s: S. Sondeckis, J. Domarkas, D. \xc5\xa0ervenikas, M. Pitr\xc4\x97nas, V. Vir\xc5\xbeonis ir kiti. Orkestras grojo su garsiais solistais: R. Katiliumi, A. Vizgirda, R. Beinariu, G. Sk\xc4\x97ryte, A. Kri\xc5\xa1\xc4\x8di\xc5\xabnaite, E. Kaniava, A. Janutu, I. Misi\xc5\xabra-Tumanovu ir kitais. Kamerinis orkestras palaiko glaud\xc5\xbeius ry\xc5\xa1ius su Vokietijos violon\xc4\x8delininku D. Geringu, dirigentu G. Maisu, pianiste I. Gabbe, pianistu ir dirigentu L. Dorfmanu, smuikininku R. Baldini, altininkais H. Rode, H. J. Greineriu ir kitais.'